Det var ild i et udsugningsanlæg i en grisestald ved Kongerslev, der var tæt på at udvikle sig voldsomt her klokken 12.30 tirsdag eftermiddag. Kun tagkonstruktionen fik svære brandskader på den 600 kvadratmeter store bygning, mens tre grise er blevet aflivet på grund af brandsår. - Der var 300 grise i stalden, men heldigvis fik vi slukket branden i tide. Med stor hjælp fra beboere i området, som gjorde en flot indsats med vandslanger og pulverslukkere. Det skal de have stor ros for, det kunne have gået meget værre, siger indsatsleder ved beredskabscenter Aalborg, Søren Korsgaard. Efter et par timer på stedet med fire biler og 10 brandmænd blev ilden bekæmpet.

Opsummering:
En brand i en grisestald på Mygdalsvej i Kongerslev var tæt på at udvikle sig dramatisk, men beboere i området afværgede den store katastrofe.